Nog geen besluit oor Du Preez se paroolaansoek nie | Maroela Media
"Die korrektiewe toesig- en paroolraad het Donderdag vergader en die saak is tot 9 Augustus uitgestel," het Ofentse Morwane, woordvoerder van die departement, gesê. "Daar is nog nie 'n besluit geneem nie."
Die Pretoriase hooggeregshof het op 10 Julie beslis dat die raad nie die basiese beginsels gevolg het toe Du Preez se parool teruggetrek is nie.
Regter Eberhard Bertelsmann het ook die samestelling van die raad bevraagteken en gesê een van die lede is vervang en die plaasvervanger het nie die openbare verhore, wat met die parool verband hou, bygewoon nie. "Die raad het nie as 'n geheel die verhoor bygewoon nie en die aansoeker is dus ontneem van sy reg tot 'n regverdige verhoor voor 'n behoorlik saamgestelde raad," het Bertelsmann in daardie stadium gesê. "Die raad se besluit was dus gebrekkig en moet tersyde gestel word."
Bertelsmann het beslis dat 'n nuwe paroolraad Du Preez se aansoek moet heroorweeg.
Du Preez en Christoff Becker se parool is teruggetrek toe 'n video aan die lig gekom het waar hulle glo alkohol en 'n selfoon in 'n sel by die Kgosi Mampuru-gevangenis in Pretoria gebruik.
Die Waterkloof-4, Du Preez, Becker, Gert van Schalkwyk en Reinach Tiedt is op 11 Februarie vrygelaat op borgtog nadat hulle 'n hawelose man in 2001 in Pretoria doodgeslaan het.